নিউটাউনকে ‘গ্রিন সিটি’ করা হবে বলে ঘোষণা হয়ে গিয়েছে অনেক দিন আগেই। হিডকো’র তত্ত্বাবধানে এলাকার উন্নয়নের কাজ চলছে। তবুও খোদ নিউটাউনেই এখনও ভেলায় চেপে খাল পারাপার করেন বাসিন্দারা।
যাত্রাগাছি এলাকার আর আর সাইটে অন্তত তিন জায়গায় দিনভর এভাবেই চলে পারাপার। এলাকাবাসীর অভিযোগ, প্রশাসন সব জেনেও নির্বিকার। সূত্রের খবর, ১০ বছরেরও বেশি সময় ধরে ওই এলাকায় ভেলায় চেপে খাল পার করেন বাসিন্দারা। খাল পার হওয়ার জন্য পাকা সেতু রয়েছে ওই এলাকা থেকে অন্তত দেড় কিলোমিটার দূরে। তাই জ্যাংড়া-হাতিয়াড়া ২ নম্বর গ্রাম পঞ্চায়েত এলাকার বহু মানুষ নিত্যদিন এইভাবেই খাল পার হয়ে নিউটাউনে যান। একইভাবে অনেক স্কুলপড়ুয়াও খাল পার হয়। 
জ্যাংড়া-হাতিয়াড়া ২ নম্বর পঞ্চায়েতের প্রধান শিবনাথ গায়েনের অভিযোগ, খালপাড়ের একদিকের বাসিন্দারা বেআইনিভাবে হিডকো এলাকায় বসবাস করছেন। তাঁদের পুনর্বাসন দেওয়া হলেও সরে যাননি। তাঁর কথায়, ‘‘একাধিকবার ওঁদের অনুরোধ করেছি, এইভাবে বিপদ মাথায় খাল পারাপার না করতে। ওঁরা শোনেন না।’’ শিবনাথের দাবি, খালের ওই পাড়ের বাসিন্দারা ছাড়া কেউ ওইভাবে খাল পার হন না। যদিও বাস্তব হল, খালের দু’পাড়ের বাসিন্দারাই ওভাবে যাতায়াত করেন। স্থানীয় বাসিন্দা ঝন্টু মজুমদারের কথায়, ‘‘প্রয়োজন রয়েছে বলেই এভাবে পার হতে হয়। এখানে একটি সেতু হলে এলাকাবাসী উপকৃত হবেন।’’
শিবনাথ বলেন, ‘‘বিষয়টি নিয়ে আগেও একাধিকবার বৈঠক করেছি। শীঘ্রই আবার বৈঠক ডাকব। সেখানে পুলিশ এবং প্রশাসনের আধিকারিকদেরও থাকার জন্য অনুরোধ জানাব।’’